La data de 20 martie a.c, polițiștii Serviciului Arme, Explozivi și Substanțe Periculoase Bacău au efectuat două percheziții domiciliare, în județ, la persoane bănuite de săvârșirea infracțiunilor de nerespectarea regimului armelor și munițiilor și contrabandă calificată.
În cadrul activităților desfășurate au fost identificate ca fiind deţinute ilegal, mai multe bunuri.
Astfel, la locuința unui bărbat de 65 de ani, din comuna Asău a fost descoperită o armă, deținută ilegal. Cel în cauză ar fi introdus-o în țară în anul 2020, după ce ar fi procurat-o din Spania.
Totodată, polițiștii au depistat în municipiul Moinești, un bărbat de 41 de ani în timp ce staționa cu autoturismul pe strada Lucăcești. În urma controlului efectuat, în interiorul autovehiculului a fost descoperită o armă, deținută ilegal.
Armele au fost ridicate de polițiști în vederea continuării cercetărilor sub aspectul săvârşirii infracţiunilor de nerespectarea regimului armelor şi al muniţiilor și contrabandă calificată.